Απόφαση αριθ. 2/2002 του Συμβουλίου Σύνδεσης ΕΕ-Σλοβενίας

της 25ης Ιανουαρίου 2002

για τον καθορισμό των γενικών όρων και προϋποθέσεων συμμετοχής της Δημοκρατίας της Σλοβενίας σε κοινοτικά προγράμματα

(2002/318/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία για την εγκαθίδρυση συνδέσεως μεταξύ των Ευρωπαϊκών Κοινοτήτων και των κρατών μελών τους, που ενεργούν στα πλαίσια της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου(1), και ιδίως το άρθρο 106,

Εκτιμώντας τα ακόλουθα:

(1) Σύμφωνα με το άρθρο 106 και το παράρτημα ΧΙ της ευρωπαϊκής συμφωνίας, η Σλοβενία δύναται να συμμετέχει σε κοινοτικά προγράμματα-πλαίσιο, ειδικά προγράμματα, έργα ή άλλες δράσεις που αφορούν ένα ευρύ φάσμα τομέων. Προβλέπεται επίσης η προσθήκη άλλων κοινοτικών τομέων.

(2) Σύμφωνα με το εν λόγω άρθρο 106, οι όροι και οι προϋποθέσεις συμμετοχής της Σλοβενίας στις δραστηριότητες αυτές θα πρέπει να αποφασισθούν από το Συμβούλιο Σύνδεσης.

(3) Οι ειδικοί όροι συμμετοχής, σε κάθε κοινοτικό πρόγραμμα, συμπεριλαμβανομένων των δημοσιονομικών επιπτώσεων, θα πρέπει να καθορισθούν μεταξύ της Επιτροπής των Ευρωπαϊκών Κοινοτήτων και των αρμοδίων αρχών της Σλοβενίας,

ΑΠΟΦΑΣΙΖΕΙ:

Άρθρο 1

Η Σλοβενία δύναται να συμμετέχει σε όλα τα κοινοτικά προγράμματα στα οποία είναι ανοικτή η συμμετοχή υποψήφιων χωρών της Κεντρικής και Ανατολικής Ευρώπης, σύμφωνα με τις διατάξεις διά των οποίων θεσπίζονται τα προγράμματα αυτά.

Άρθρο 2

Η Σλοβενία καταβάλλει χρηματοδοτική συνεισφορά στον γενικό προϋπολογισμό της Ευρωπαϊκής Ένωσης που αντιστοιχεί στα ειδικά προγράμματα στα οποία συμμετέχει η Σλοβενία.

Άρθρο 3

Εκπρόσωποι της Σλοβενίας δύνανται να συμμετέχουν, ως παρατηρητές και για τα θέματα τα οποία αφορούν τη Σλοβενία, στις επιτροπές διαχείρισης που είναι αρμόδιες για την παρακολούθηση των προγραμμάτων για τα οποία η Σλοβενία καταβάλλει χρηματοδοτική συνεισφορά.

Άρθρο 4

Τα έργα και οι πρωτοβουλίες που υποβάλλουν οι συμμετέχοντες της Σλοβενίας υπόκεινται, στο μέτρο του δυνατού, στους ίδιους όρους, κανόνες και διαδικασίες που διέπουν τα συγκεκριμένα προγράμματα, με εκείνους που εφαρμόζονται στα κράτη μέλη.

Άρθρο 5

Οι ειδικοί όροι και προϋποθέσεις, συμπεριλαμβανομένης της χρηματοδοτικής συνεισφοράς, όσον αφορά τη συμμετοχή της Σλοβενίας σε κάθε επιμέρους πρόγραμμα, καθορίζονται μεταξύ της Επιτροπής και των αρμόδιων αρχών της Σλοβενίας. Σε περίπτωση που η Σλοβενία υποβάλλει αίτηση για εξωτερική κοινοτική βοήθεια, σύμφωνα με τον κανονισμό (ΕΟΚ) αριθ. 3906/89 του Συμβουλίου, της 18ης Δεκεμβρίου 1989, σχετικά με την οικονομική ενίσχυση υπέρ ορισμένων χωρών της Κεντρικής και Ανατολικής Ευρώπης(2), οι εν λόγω ειδικοί όροι και προϋποθέσεις δύνανται να καθοριστούν με βάση χρηματοδοτικό μνημόνιο.

Άρθρο 6

Η παρούσα απόφαση εφαρμόζεται για αόριστο χρονικό διάστημα.

Οποιοδήποτε από τα μέρη δύναται να την καταγγείλει γραπτώς με προειδοποίηση έξι μηνών.

Άρθρο 7

Όχι αργότερα από τρία έτη μετά την έναρξη ισχύος της παρούσας απόφασης, και κατόπιν ανά τριετία, το Συμβούλιο Σύνδεσης μπορεί να επανεξετάζει την εφαρμογή της παρούσας απόφασης βάσει της πραγματικής συμμετοχής της Σλοβενίας σε ένα ή περισσότερα κοινοτικά προγράμματα.

Άρθρο 8

Η παρούσα απόφαση αρχίζει να ισχύει την πρώτη ημέρα του μηνός που έπεται της εκδόσεώς της από το Συμβούλιο Σύνδεσης.

Βρυξέλλες, 25 Ιανουαρίου 2002.

Για το Συμβούλιο Σύνδεσης

Ο Πρόεδρος

D. Rupel

(1) ΕΕ L 51 της 26.2.1999, σ. 3.

(2) ΕΕ L 375 της 23.12.1989, σ. 11· κανονισμός όπως τροποποιήθηκε τελευταία από τον κανονισμό (ΕΚ) αριθ. 2666/2000 (ΕΕ L 306 της 7.12.2000, σ. 1).